《送陈侍郎洽镇抚交址》
明代·胡俨

大将南征统六师，临轩授钺当赤墀。时来气感风云会，义重恩赤雨露滋。

侍郎潇洒温如玉，佐戎妙选持钧轴。清冰寒露贮金壶，蛮烟瘴雾消烦燠。

富良江头秋日清，舳舻千里连麾旌。鲸波夜赤旄头落，龙骧晓日飞天兵。

楼船昔者夸杨仆，庙算今知得孔明。听笳月转青油幕，倚剑风生细柳营。

赤芾翩翩归奏凯，两阶干戚生光彩。已宣德教被遐荒，更播天声扬四海。

策勋宜列太常铭，千载邦家垂令名。男儿事业应须蚤，肯待萧萧华发生。

兹行又捧天书去，远人致尔思含喣。黄金台前花乱飞，请君且把征骖驻。

莫厌当歌劝酒频，明日相思隔烟树。

作者简介：胡俨（1360-1443年），字若思，南昌人。通览天文、地理、律历、卜算等，尤对天文纬候学有较深造诣。洪武年间考中举人。明成祖朱棣成帝后，以翰林检讨直文渊阁，迁侍讲。永乐二年（1404）累拜国子监祭酒。重修《明太祖实录》、《永乐大典》、《天下图志》，皆充总裁官。洪熙时进太子宾客，仍兼祭酒。后退休回乡。同时擅长书画，著有《颐庵文选》、《胡氏杂说》。正统八年（1443年）去世，终年八十三岁。